
REFERAT

privind actualizarea şi modificarea tarifelor la Contractul de delegare a

gestiunii serviciilor publice de salubrizare a localităţilor prin concesiune

nr.SC2006-15414/31.07.2006
Consiliile locale ale municipiilor au competenţe exclusive în ceea ce priveşte înfiinţarea, organizarea, gestionarea şi coordonarea serviciului de salubrizare a localităţilor, având atribuţii în domeniul stabilirii, ajustării ori modificării tarifelor propuse de operator în conformitate cu normele metodologice elaborate şi aprobate de A.N.R.S.C.

Acest drept le este conferit de prevederile art.6 alin.1 lit.l) din Legea nr.101/2006 a serviciului de salubrizare, actualizată şi art.8 alin.1 şi 2 lit.i) din Legea nr.51/2006 a serviciilor comunitare de utilităţi publice, actualizată.

Consiliul Local  al Municipiului Timişoara a delegat în baza contractului de concesiune nr.SC2006-15414/31.07.2006 activităţile specifice serviciului de salubrizare către operatorul S.C. Retim Ecologic Service S.A.

Articolul 24, alineatul 3  din Contractul de delegare a gestiunii serviciilor publice de salubrizare prin concesiune nr.SC2006-15414/31.07.2006 a fost modificat prin Hotărârea Consiliului Local nr.192/25.05.2010 în baza căreia s-a încheiat Actul adiţional nr.1/31.08.2010  ce prevede că „actualizarea tarifelor se va realiza o singură dată pe an începând cu luna februarie 2011, la solicitarea fundamentată a concesionarului”.

La alineatul 4 al articolului mai sus menţionat se prevede că: ” pentru noile tarife se va încheia un act adiţional la contractul de concesiune”. 

Prin adresa nr.1760/01.02.2013 înregistrată la Primăria Municipiului Timişoara cu nr.RM2013-301/01.02.2013, operatorul de servicii publice de salubrizare  SC Retim Ecologic Service SA, solicită actualizarea tarifelor pentru activităţile specifice serviciului de salubrizare, în funcţie de nivelul indicelui preţurilor de consum prevăzut în Buletinul Statistic de Preţuri la capitolul SERVICII - la nivelul anului 2012 care este 105,07 conform comunicatului de presă nr.18/2013 a Institutului Naţional de Statistică.Menţionăm că, modificarea celor trei tarife la care facem referire mai jos nu influenţează tariful practicat pentru populaţie.Totodată precizăm că operatorul SC Retim Ecologic Service SA   a dus la cunoştinţa publică, prin publicarea atât pe site-ul propriu cât şi în presa locală, intenţia de modificare a tarifelor serviciului de salubritate de pe raza municipiului Timişoara începând cu data de 01.03.2013.
Operatorul de servicii publice de salubrizare solicită actualizarea tarifelor pentru următoarele lucrări de salubrizare: colectare, transport, depozitare şi neutralizare deşeuri menajere de la populaţie cu pubelă în comodat; colectare, transport, depozitare şi neutralizare deşeuri menajere şi asimilabile de la instituţii şi agenţi economici; măturat mecanic carosabil; măturat manual carosabil; întreţinere curăţenie stradală;  ras manual la rigolă;  spălat manual trotuar  platouri şi zone pietonale;  spălat mecanic carosabil;  stropit carosabil; colectat, transportat şi depozitat deşeuri stradale; selectare, colectare, transport şi depozitare a deşeurilor voluminoase şi nepericuloase-bunuri de uz casnic de folosinţă îndelungată şi a deşeurilor rezultate din activităţi de construcţii şi demolări, reparaţii şi amenajări la clădiri, locuinţe şi spaţii cu altă destinaţie decât aceea de locuinţă, cu excepţia materialelor electronice şi electrocasnice; colectare, transport şi depozitare resturi rezultate din reparaţii şi amenajări  interioare; colectare, transport şi depozitare deşeuri vegetale; colectare, transport şi depozitare‚depuneri clandestine deşeuri; salubrizare manuală taluz Canal Bega; încărcat manual deşeuri vegetale şi depuneri ilegale; încărcat mecanic deşeuri vegetale; încărcat mecanic depuneri ilegale şi nivelat teren cu buldozerul.   

De asemenea, prin adresa sus menţionată se solicită, în conformitate cu prevederile art.24 alin.4 din contractul de concesiune nr. SC2006-15414/31.07.2006, modificarea următoarelor tarife: colectat, transportat şi depozitat deşeuri stradale; colectare, transport şi depozitare deşeuri vegetale şi colectare, trasport şi depozitare depuneri clandestine de deşeuri.
De la începerea prestării serviciului conform prevederilor contractului menţionat mai sus, operatorul de servicii publice de salubrizare, S.C. Retim Ecologic Service S.A.,  a mai solicitat o singură dată modificarea tarifelor, acestea fiind aprobate de către Consiliul Local al Municipiului Timişoara prin Hotărârea nr.528/16.12.2008. 

Operatorul justifică modificarea tarifelor pentru cele trei servicii mai sus menţionate, având în vedere  că începând cu data de 01.01.2009, prin încetarea activităţii de depunere a deşeurilor menajere la deponia Parţa conform H.G. nr.349/2005 privind depozitarea deşeurilor, existând posibilitatea de a depozita în continuare deşeuri inerte stradale, nu au fost luate în calcul ca elemente de cost transportul şi depozitarea la deponia Ghizela. Întrucât, începând cu luna martie 2013 nu va mai exista posibilitatea depunerii acestora în deponia Parţa datorită începerii activităţii de închidere definitivă a deponiei, transportul şi depunerea cantităţilor rezultate din activităţile de salubrizare stardală mai sus menţionate se va face la depozitul ecologic de la Ghizela.
Tariful de depozitare este prevăzut în contractul nr.11700/05.09.2012 pentru preluarea de deşeuri municipale reziduale şi deşeuri reciclabile colectate separat, pentru depozitarea în depozitul de deşeuri nepericuloase din comuna Ghizela, judeţul Timiş încheiat între operatorul SC Salprest SA Lugoj şi utilizatorul SC Retim Ecologic Service SA Timişoara.
Documentaţia privind actualizarea şi modificarea tarifelor este întocmită  în conformitate cu Ordinul nr.109/2007 privind aprobarea Normelor metodologice de stabilire, ajustare sau modificare a tarifelor pentru activităţile specifice serviciului de salubrizare a localităţilor.
În exercitarea competenţelor şi atribuţiilor ce le revin în sfera serviciilor de utilităţi publice, autorităţile administraţiei publice locale adoptă hotărâri în legătură cu  aprobarea stabilirii, ajustării sau modificării preţurilor şi tarifelor pentru serviciile de utilităţi publice.
Potrivit art.36 alin.2 lit.d) şi alin.6 lit.a) pct.14 din Legea nr.215/2001 a administraţiei publice locale, actualizată, Consiliul Local exercită atribuţii privind gestionarea serviciilor furnizate către cetăţeni, asigurând potrivit competenţelor sale şi în condiţiile legii, cadrul necesar pentru furnizarea serviciilor publice de interes local privind serviciile comunitare de utilitate publică: - salubrizare.
Având în vedere cele expuse mai sus, propunem actualizarea prin ajustare a  tarifelor pentru serviciul de salubrizare în funcţie de nivelul indicelui preţurilor de consum prevăzut în Buletinul Statistic de Preţuri la capitolul SERVICII – la nivelul anului 2012, precum şi modificarea tarifelor pentru următoarele activităţi specifice serviciului salubrizare: colectat, transportat şi depozitat deşeuri stradale; colectare, transport şi depozitare deşeuri vegetale şi colectare, trasport şi depozitare depuneri clandestine de deşeuri, conform Memoriului tehnico – economic  nr.1760/01.02.2013 întocmit de operatorul de servicii publice de salubrizare, SC Retim Ecologic Service SA.

